送春
作者：王安石
朝代：宋

paragraphs: 武陵山下朝買船，風吹宿霧山花鮮。
萬家笑語橫青天，綺窗羅幕舞嬋娟。
小鬟折花叩船舷，玉琖寫酒酬金錢。
朱甍飛動浮雲巘，天外筦簫來宛轉。
斷橋人行夕陽路，樓觀琉璃影中見。
酡顔未分驊騮催，燭入坐客猶徘徊。
豈知閶闔門邊住，春盡不見芳菲開。
日月紛紛車走坂，少年意氣何由挽。
洞庭浪與天地白，塵昏萬里東浮眼。
黑貂裘敝歸幾時，相見綠樹啼黄鸝。
榮華俯仰憂患隨，命駕吾與高人期。